《寄孙朴》
宋代·苏辙

忆昔补官太皞墟，泮宫萧条人事疏。
日高鼾睡声嘘嘘，往还废绝门无车。
君为户曹畏简书，放怀疏懒亦似余。
相逢语笑夜踌躇，烹煮梨栗羞殽蔬。
官居一去真蘧庐，东来失计悔厥初。
夜闻桴鼓惊阎闾，事如牛毛费耘鉏。
违失真性従吏胥，目视紾臂邀徐徐。
羡君不出心自如，北潭秋水多鞭蕖。
青荷包饭蒲为菹，修然独往深渊鱼。
人生如此乐有余，胡为自投槛中狙。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。